สมุททานุภาพกู้ชาติ งานแสดงแสงสีเสียงฉลอง 250 ปีกรุงธนบุรีสุดอลังการ ที่ทำให้คนไม่ชอบประวัติศาสตร์ตื่นตา
เมื่อสัปดาห์ก่อน THE STANDARD มีโอกาสร่วมงานอีเวนต์แห่งหนึ่งริมฝั่งแม่น้ำเจ้าพระยา ชื่อ สมุททานุภาพกู้ชาติ อันเป็นส่วนหนึ่งของโครงการ 250 ปี ตามรอยกองเรือยกพลขึ้นบกสมเด็จพระเจ้าตากสินมหาราช จากจันทบุรีสู่อยุธยา ที่รัฐบาล กองทัพเรือ และมูลนิธิสมเด็จพระเจ้าตากสินมหาราชเป็นหัวเรือใหญ่ ร่วมกันจัดงานน้อมรำลึกถึงเหตุการณ์ครั้งสมเด็จพระเจ้าตากสินมหาราช ทรงใช้ยุทธวิธีทางน้ำกู้ชาติจนสถาปนากรุงธนบุรีเป็นราชธานี ตั้งแต่วันที่ 24 ตุลาคม จนถึง 11 พฤศจิกายน 2561 ที่ผ่านมา งานนี้ไม่ใช่งานแสงสีเสียงเกี่ยวกับประวัติศาสตร์งานแรกที่ผู้เขียนเข้าร่วม แต่บอกไว้ตรงนี้เลยว่า ดี และสมควรไปยลด้วยตัวเองสักครั้งหากมีโอกาส ย้อนยุคสู่กรุงธนบุรีตัวงานจัดอยู่บริเวณลานพระราชวังเดิม กรุงธนบุรี และวัดอรุณราชวราราม ราชวรมหาวิหาร โดยมีบรรยากาศต่างกัน 2 แบบ บริเวณลานพระราชวังเดิมเป็นงานหลัก ให้ความรู้สึกเหมือนงานในรั้วในวังไว้ให้เจ้านายทั้งหลายได้เข้าร่วม บริเวณนี้ต้องแต่งชุดไทย และมีการ์ดเท่านั้นถึงร่วมงานได้ ส่วนบริเวณลานวัดอรุณฯ เป็นส่วนของประชาชนทั่วไป มีการออกร้านค้าร้านอาหารให้คนทั่วไปไว้จับจ่าย บางส่วนจัดแสดงการแสดงพื้นบ้าน พวกลำตัด เพลงแซว บรรยากาศโดยรวมราวกับย้อนยุคกลับสู่อดีต สนุกสนาน ครื้นเครงตื่นตากับ สมุททานุภาพกู้ชาติหลังจากถ่ายรูปและเดินเล่นจนหอมปากหอมคอ งานแสดงเริ่มต้นขึ้นหลังพระอาทิตย์ดับแสง โดยมี พล.อ. ประยุทธ์ จันทร์โอชา นายกรัฐมนตรีและภริยา เป็นประธานพิธี สมุททานุภาพกู้ชาติเป็นการแสดงสื่อผสมบอกเล่าเรื่องราวประวัติศาสตร์ วีรกรรมการกู้ชาติ การยกทัพทางเรือของสมเด็จพระเจ้าตากสินมหาราช ตั้งแต่ตีฝ่าวงล้อมจากกรุงศรีอยุธยา จนกระทั่งยกทัพทางเรือกลับมาตีค่ายโพธิ์สามต้นแตก และสถาปนากรุงธนบุรีเป็นราชธานี ประกอบไปด้วย 4 องก์ ได้แก่ องก์ที่ 1: เส้นทางทัพกู้เอกราช องก์ที่ 2: ขบวนทัพแห่งรัตติกาล องก์ที่ 3: พระเจ้าตากจอมทัพเรือกู้ชาติ และองก์ที่ 4: มหาราชแห่งกรุงธนบุรี โดยได้ ตั๊ก-นภัสกร มิตรเอม นักแสดงมากความสามารถมารับบทเป็นสมเด็จพระเจ้าตากสินมหาราช ปิดท้ายด้วยแสดงพลุไฟจากกลางแม่น้ำเจ้าพระยาที่ชวนให้ร้องว้าวและอิ่มเอมใจ เป็นอันจบการแสดง 1 ชั่วโมงเต็ม กำแพงพระราชวังเดิมถูกย้อมด้วยแสงสีเสียงตามทำนองเรื่อง ไม่ว่าจะเป็นฉากไฟไหม้ในองก์ที่ 1 ฉากยกทัพทางน้ำในองก์ที่ 3 ฯลฯ มีนักแสดงประกอบฉากและสัตว์แสดง ช้าง ม้า สมจริง เนื้อเรื่องกระชับ ไม่เวิ่นเว้อ ไม่น่าเบื่อ คนที่ไม่ชอบประวัติศาสตร์ก็สามารถดูได้สนุกแถมได้ความรู้ไปในตัว งานนี้ต้องยกความชอบให้ Fresh Air Festival Co. Ltd บริษัทผู้จัดการแสดงที่ดูแลเรื่องแสงสีเสียงได้อย่างไม่มีขาดตกบกพร่องแม้งานอีเวนต์นี้จะจัดขึ้นเพียงแค่ 2 วัน และทำให้ใครหลายคนพลาดไปอย่างน่าเสียดาย แต่ถ้ามีการจัดแสดงแสงสีเสียงแบบนี้ออกมาในปีหน้าอีกแล้วล่ะก็ เราขอให้คุณอย่าพลาดจองตั๋วไปร่วมงาน เพราะบอกเลยว่าแม้ไม่ชอบประวัติศาสตร์ แต่แค่ชมการแสดงแสงสีเสียงสุดแสนตระการตาก็ถือว่าคุ้มค่าแล้วPhoto: พิสูจน์อักษร: 
สมุททานุภาพกู้ชาติ เป็นงานแสดงแสงสีเสียงสื่อผสม ส่วนหนึ่งของโครงการ 250 ปี ตามรอยกองเรือยกพลขึ้นบกสมเด็จพระเจ้าตากสินมหาราช จากจันทบุรีสู่อยุธยา ที่รัฐบาล กองทัพเรือ และมูลนิธิสมเด็จพระเจ้าตากสินมหาราชเป็นหัวเรือใหญ่ ร่วมกันจัดงานน้อมรำลึกถึงเหตุการณ์ครั้งสมเด็จพระเจ้าตากสินมหาราช ทรงใช้ยุทธวิธีทางน้ำกู้ชาติจนสถาปนากรุงธนบุรีเป็นราชธานี